Pasienter ber om å få reise før tiden

Sykehuset: Det skal ikke være sånn

Helse-og sosialombud: Dette er alvorlig

Lungeavdeling full av støv fra oppussing

(VG Nett) Tykke lag med støv og elendig luft møtte allerede lungesyke pasienter da de flyttet inn på lungeavdelingen på Ullevål.

Oppdatert 4. juli 2012

Artikkelen er over åtte år gammel

Noen av dem mener de blir enda dårligere av å være der, og en har bedt om å få reise hjem før tiden.

- Det var helt grått av støv på rommet da vi flyttet inn, og gulvet var helt svart. Senga var full av melaktig støv, forteller Einar Heffermehl, til VG Nett.

Da han og flere andre pasienter ble flyttet inn på avdelingen tirsdag i forrige uke, var ikke lokalene ferdig pusset opp.

Selv om mesteparten av avdelingen er vasket nå, jobbes det fremdeles med å pusse opp avdelingen, og allerede lungesyke pasienter sliter med den dårlige luften i lokalene. Ventilasjonen vil ikke være ordentlig i gang før 1. august.

Heffermehl forteller at luften får ham til å svette hele tiden, og han har festet en plastpose på vinduet på rommet sitt for at det skal holde seg litt åpent.

Får hosteanfall

Mandag hadde avdelingen besøk av helse - og sosialombudet i Oslo, som reagerte sterkt på forholdene. Etter det har avdelingen blitt vasket, men det ligger fremdeles støv etter oppsussingen flere steder.

Når VG Nett besøker den nyåpnede avdelingen, er luften fremdeles tung og trykkende. Når pasient Kai Pedersen viser VG Nett det ene av toalettene, får den klamme luften ham til å bryte ut i et hosteanfall.

- Jeg har astma, men det er ikke derfor jeg er innlagt her nå. Likevel har jeg blitt dårligere - jeg målte med spirometer at lungefunksjonen min var på 40 da jeg kom inn hit, da jeg ble lagt inn på Ahus økte den til 56. Etter at jeg ble overført hit, har den sunket til 40 igjen, forteller han.

Han har nå bedt om å få reise hjem før tiden, så han kan bli frisk på egenhånd.

- Tett som en potte

Også andre pasienter reagerer på de dårlige forholdene.

- Jeg er tett som en potte, jeg er jo på lungeavdelingen. Alt blir hvitt av støv og jeg var hvit under nesen i dag og det er ikke fordi jeg har tatt sånne striper, sier pasient Trond Fredriksen til VG Nett og legger til:

- Jeg har blitt enda dårligere av å være her.

- Fullt av støv og malinglukt

Arbeidene er ventet å være ferdig i løpet av uken, men ventilasjonssystemet vil ikke være i orden før i august.

Tidligere denne uken slo legene ved sykehuset alarm om dårlige arbeidsforhold.

Forholdene på lungeavdelingen fikk helse - og sosialombudet i Oslo til å reagere da hun kom på besøk mandag denne uken.

- Det var fullt av støv, det elektriske anlegget er ikke ferdigstilt, det luktet maling og avtrekket fungerer ikke. De som er her er lungepasienter, og vi snakket med flere som hadde vondt for å puste og som ble dårligere enn de er hjemme av å være her, sier Anne-Lise Kristensen, helse- og sosialombud i Oslo til VG Nett.

- Den ene av pasientene jeg snakket med hadde selv måtte si fra om at det måtte vaskes på nytt, for det var mye støv på rommet hans og han var helt tett. Denne pasienten hadde astma, men var ikke innlagt for det, og da han ble innlagt ble han dårligere, og måtte ha medisinsk bistand, sier hun.

- Veldig alvorlig

Kristensen mener pasientene ble flyttet inn på avdelingen for tidlig.

- Jeg mener det er veldig alvorlig. Alle pasientgrupper har krav på å slippe å flytte inn på en byggeplass, men jeg synes det er særlig alvorlig at lungepasienter utsettes for dette.

Etter å ha sett på avdelingen, hadde hun et møte med avdelingsoverlegen.

- Vi ble møtt på en god måte. De mente at tilbudet var medisinsk forsvarlig, men var enige i at forholdene ikke var optimale og flyttingen var dårlig forberedt. Samtidig understreket de at dette var en føring fra ledelsen og at de må forholde seg til de beskjedene de får, sier Kristensen.

Ombudet holder nå på sende et brev til direktøren, med kopi til tilsynsmyndighetene, om forholdene på avdelingen.

Glad for oppussing

Hovedverneombud på Ullevål, Per Oddvar Synnes, er enige i at situasjonen ikke er ideell, men samtidig glad for at det pusses opp, noe de har jobbet for lenge.

- Men når vi klarer å ferdigstille slike avdelinger, så er det positivt for pasientene og for arbeidsmiljøet for de ansatte, som har jobbet under mildt sagt elendige forhold i mange år, sier han.

Han understreker imidlertid at alle pasienter har krav på gode forhold.

- Det er ikke gunstige forhold der, men vi har endelig fått bevegelse i noe som har stått stille og får pusset opp.

Beklager

Avdelingsoverlege Fredrik Borchsenius sier at avdelingen pusses opp fordi de har fått pålegg fra Helsetilsynet om å gjøre det. Planen var å flytte inn når oppussingen var ferdig.

- Hvorfor flyttet dere tilbake før den var utbedret?

- Vi flyttet tilbake ved planlagt tidspunkt, men dessverre var ikke arbeidene ferdige da. Det må vi bare beklage. Det har ikke vært optimalt for pasientene, for å si det mildt. Vi forsøker å gjøre det beste ut av det og forsøker å skjerme pasientene. Vi har startet opp i den halvdelen der de var mest ferdige, men det har ikke vært optimalt.

Han legger til at det forelå godkjent ferdigattest og brukstillatelse fra Plan og bygningsetaten ved innflytting.

Deler av bygningen har aldri hatt ordentlig ventilasjonssystem, og det kommer ikke på plass før 1. august.

- Uheldig

Avdelingsoverlegen innrømmer at det burde vært i orden allerede.

- Det er klart at det er uheldig at det ikke er på plass.

Han sier de har en regel om at alt skal vaskes daglig, og at det også skal vaskes når det har vært gjort arbeider som medfører støv.

- Men det har nok vært episoder der det har ligget mer støv der enn det bør gjøre

- Da vi var der var det støv enkelte steder på et av toalettene, slik at pasienten ble hvit på fingrene?

- Det skal ikke være sånn.

Han sier det heller ikke er noen god situasjon for de ansatte.

- Men de gjør en fantastisk innsats, og her er de fleksible og forsøker å gjøre det beste for pasienten i en fryktelig vanskelig situasjon, men det er jo også ansatte som har fått merke dette på kroppen.

Publisert: 03.07.12 kl. 21:57 Oppdatert: 04.07.12 kl. 14:06

Les også

Mer om Sykehus Helse